**Kallion Kaarle** on Helsingin Torkkelinmäessä Kaarlenkadun ja Franzéninkadun kulmassa sijaitseva seitsenkerroksinen asuinkerrostalo. Se valmistui tontilta puretun vastaanottokeskuksen tilalle tammikuussa 2023.

Kuvaus
------

### Arkkitehtuuri

Rakennus on saanut huomoita sen edustaman tyylisuuntansa vuoksi. Valtavirran nykyarkkitehtuurista poiketen Kallion Kaarlessa on vaikutteita 1920-luvun klassismista. Rakennuksen pääsuunnittelija Antti Lehto on sanonut ulkoasun saaneen innoituksen ympäristön vanhoista kivitaloista.

Rakennusta koristaa vaaleanbeigeksi maalattu rapattu julkisivu ja symmetriset ikkunarivit. Lattiaan asti yltävien ikkunoiden edessä olevat lasielementit tekevät jokaisesta kadunpuoleisesta ikkunasta ranskalaisen parvekkeen. Sisäpihalle avautuu myös ulokeparvekkeita. Katutason kivijassa on 150 neliömetrin kokoinen liiketila, jossa toimii ravintola.

### Rakenteet ja tekniikka

Kallion Kaarlessa on seitsemän kerrosta, 43 asuntoa ja yksi hissi. Ensimmäisessä kerroksessa sijaitsee ravintolatilan lisäksi ulkoiluvälinevarasto. Kellarikerroksessa on teknisiä tiloja, väestönsuoja, varastotilat sekä 17-paikkainen autohalli. Ullakkokerroksessa sijaitsee sauna, kerhotilat ja lisää teknisiä tiloja. Asunnoista pienimmät ovat 27 neliömetrin yksiöitä, ja suurin on kaksikerroksinen 144,5 neliömetrin asunto.

Rakennuksen alapohja on tehty maanvaraisena rakenteena ja välipohjat ovat elementtirakenteisia tai paikallavalettuja betoni- ja teräsvälipohjia. Kattorakenteet koostuvat ontelolaatoista ja vesikatto on konesaumattua peltiä. Asuntojen ja porrashuoneiden väliset seinät koostuvat teräsbetonielementeistä, ja asuntojen sisäseinät puu- ja teräsrankaisista kipsilevyseinistä. Kylpyhuoneiden ja WC-tilojen katot ovat tervaleppä- tai haapapaneelia. Ikkunoiden uloin pinta on alumiinia.

Historia
--------

Kallion Kaarlen tilalla sijaitsi aiemmin vuonna 1988 valmistunut kerrostalo, joka toimi hotellina sekä vuodesta 2009 lähtien vastaanottokeskuksena. Sen purkamisesta päätettiin vuonna 2018 vuokrasopimuksen päätyttyä. Seuraavana vuonna Anttinen Oiva Arkkitehdit julkaisi ensimmäiset suunnitelmat uudesta asuinrakennuksesta. Rakennusliike Laptin ostettua tontin rakennuksen suunnittelijaksi kuitenkin valikoitui arkkitehtitoimisto Inaro Oy. Pääsuunnittelija Antti Lehdon johdolla laadittiin uudet piirrustukset ja rakennuksen ilme muuttui entistä klassisemman tyyliseksi.

Rakennustyöt käynnistettiin loppuvuodesta 2020. Alun perin niiden piti valmistua kesällä 2022, mutta saman vuoden maaliskuussa rakennuksen katolla syttyi tulipalo, joka tuhosi kattorakenteet täysin. Palossa ei tullut henkilövahinkoja, eikä se levinnyt muualle rakennukseen. Rakennus oli lopulta muuttovalmis tammikuussa 2023.

Lähteet
-------

1. 1 2  Kallion koskemattomaan ytimeen nousee uusi asuintalo, joka on saanut inspiraationsa 1920-luvulta – "Ei pyri huutamaan omaa olemassaoloaan" *Helsingin Sanomat*. Viitattu 13.3.2023.
2. 1 2  Kaarlenkadun asuinkerrostalo *Inaro*. Viitattu 13.3.2023.
3. 1 2 3 4 5 6  Asunto Oy Helsingin Kallion Kaarle *Rakennusliike Lapti*. Viitattu 13.3.2023.
4. 1 2  Kallioon rakenteilla oleva "1920-luvun kerrostalo" ajautui vaikeuksiin *Helsingin Sanomat*. Viitattu 13.3.2023.
5. ↑  Kallioon noussut uusi talo uhmaa nykyarkki­tehtuurin valtavirtaa *Helsingin Sanomat*. Viitattu 13.3.2023.
6. 1 2 3  Harvinainen uudiskohde: Rakennuksen ulkoasu henkii 1920-lukua – Samalla Kallio saa kaivattuja perheasuntoja *Helsingin Uutiset*. Viitattu 13.3.2023.
7. ↑  Helsingin vastaanottokeskuksen tilalle asuntoja *Yle*. Viitattu 13.3.2023.
8. ↑  Kallion vastaanottokeskus puretaan – kuva: tilalle harvinaista herkkua *Helsingin Uutiset*. Viitattu 13.3.2023.
9. ↑  Asuinkerrostalon tulipalo aiheutti savu- ja liikennehaittaa Helsingin Kaarlenkadulla *Yle*. Viitattu 13.3.2023.
10. ↑  Asunto Oy Helsingin Kallion Kaarle *Rakennusliike Lapti*. Viitattu 13.3.2023. [vanhentunut linkki]


|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Kallion Kaarle (Q117287761)ohje |
| --- |
|  |
| esiintymä kohteesta | kerrostalo |
|  |
| valtio | Suomi |
|  |
| sijaitsee hallinnollisessa yksikössä | Helsinki |
|  |
| sijainti | Torkkelinmäki |
|  |
| katuosoite | Kaarlenkatu 7, Franzéninkatu 26 |
|  |
| koordinaatit | 60°11′07″N 24°57′06″E﻿ / ﻿60.18539546°N 24.9517932°E﻿ / 60.18539546; 24.9517932 |
|  |
|  |

 |